**Tumačenje broj 30/23 od 4. svibnja 2023.g.**

Člankom 40. Kolektivnog ugovora propisano je da: Radniku pripada dodatak za radni staž u visini od 0,5 % za svaku navršenu godinu radnog staža, od prvog dana sljedećeg mjeseca u odnosu na mjesec stjecanja prava. Dodatak na radni staž izračunava se tako da se umnožak osnovice i koeficijenta složenosti poslova radnog mjesta radnika pomnoži s 0,5 % za svaku navršenu godinu radnog staža. Pod radnim stažem u smislu prava na uvećanje plaće iz stavka 2. ovoga članka smatra se radni staž ostvaren temeljem rada za koji su plaćeni doprinosi i koji se prema propisima mirovinskoga osiguranja računa u staž osiguranja. U radni staž za uvećanje plaće iz stavka 2. ovoga članka računa se radni staž ostvaren u inozemstvu, pod uvjetom da se isti u Republici Hrvatskoj prema propisima mirovinskoga osiguranja računa u staž osiguranja, odnosno ako je tako regulirano međunarodnim ugovorima (sporazumima) Republike Hrvatske i drugih država ili se radi o stažu ostvarenom u zemljama Europske unije odnosno Europskog gospodarskog prostora nakon 1. srpnja 2013. godine.

U svezi pojašnjenja smatra li se osposobljavanje za rad bez zasnivanja radnoga odnosa radnim stažem u smislu članka 40. Kolektivnog ugovora upućujemo na mišljenje nadležnog Ministarstva rada, mirovinskoga sustava, obitelji i socijalne politike, pod nazivom Vrijeme provedeno na stručnom osposobljavanju i radni staž, objavljeno 4. siječnja 2023.: Osoba koja se stručno osposobljava za rad kod određenog poslodavca, ne zasniva radni odnos s tim poslodavcem i ne sklapa s poslodavcem ugovor o radu. Stoga, razdoblje stručnog osposobljavanja nije u smislu Zakona o radu (Narodne novine, br. 93/14, 127/17, 98/19 i 151/22), isto što i razdoblje radnog odnosa koje je određeni radnik proveo kod poslodavca.

Stoga, da bi se radilo o radnom stažu u smislu prava na uvećanje plaće iz Kolektivnog ugovora trebaju biti ispunjena dva uvjeta: 1. da je to radni staž ostvaren temeljem rada za koji su plaćeni doprinosi, i 2. da se to razdoblje prema propisima mirovinskog osiguranja računa u staž osiguranja, što nije slučaj kod stručnog osposobljavanja za rad bez zasnivanja radnoga odnosa (vrijeme provedeno na stručnom osposobljavanju za rad bez zasnivanja radnoga odnosa smatra se isključivo radnim iskustvom).